SA se Lalela eindig 3de in IsraelLalela Mswane is as tweede prinses in die Mej. Heelal-kompetisie in Eilat, Israel, aangewys. (Foto: Verskaf/Miss South Africa Organisation) Suid-Afrika se Lalela Mswane, wat onlangs as die nuwe Mej. Suid-Afrika aangewys is, het Maandagoggend derde geëindig in die 70ste jaarlikse Mej. Heelal-kompetisie in Eilat, Israel. Mej. Indië, Harnaaz Sandhu, het met die kroon weggestap, terwyl Mej. Paraguay, Nadia Ferreira, as eerste prinses gekroon is. Mswane (24), wat oorspronklik van KwaSokhulu in Richardsbaai afkomstig is, het teen deelnemers van 80 ander lande meegeding. Sy was regdeur die kompetisie een van die voorlopers en het Vrydag die beoordelaars beïndruk met haar nasionale kostuum – ŉ wit uitrusting deur The Costume Department met wit vere wat ŉ duif van vrede simboliseer. Sy het in haar finale toespraak net voordat die wenner aangekondig is, gesê sy moedig jong vroue aan om “waagmoed bo gemak” te kies. “Ek wil hê jong vroue moet weet dat hulle uit die staanspoor oor alles binne-in hulle beskik om te bereik wat hulle wil, maar die wêreld oortuig ons dat ons dit nie het nie.” Sy het ná afloop van die kompetisie gesê sy is oorweldig dat sy onder die topdrie is. “Die hele ervaring het my wildste verwagtinge oortref. Geluk aan Harnaaz en Nadia en al die ander deelnemers wat hierdie reis so spesiaal gemaak het. Ek is diep dankbaar vir die ongelooflike mense wat my ondersteun en bemagtig het.” Mswane is ŉ model en danser van beroep en het ŉ regsgraad aan die Universiteit van Pretoria behaal. Die Mej. Heelal-kompetisie is is aangebied deur die komediant Steve Harvey en regstreeks in Suid-Afrika op 1Magic, DStv-kanaal 103, uitgesaai. Maroela Media het vroeër berig daar was teenkanting van verskeie drukgroepe, politieke partye en selfs die Suid-Afrikaanse regering oor Mswane se deelname aan die jaarlikse Mej. Heelal-kompetisie in Israel. Die groepe was uiters uitgesproke daaroor dat Mswane haar behoort te onttrek aan ŉ kompetisie wat in “apartheid-Israel” plaasvind.